CELEX: 32016D1878
Language: lt
Date: 1477008000000
Title: 2016 m. spalio 21 d. Komisijos įgyvendinimo sprendimas (ES) 2016/1878, kuriuo nustatoma, kad pagal Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, bananų importo stabilizavimo priemonę nustatyto lengvatinio muito laikinas taikymo nutraukimas Gvatemalos kilmės importuojamiems bananams 2016 m. yra netinkamas

22.10.2016   
            
            
               LT
            
            
               Europos Sąjungos oficialusis leidinys
            
            
               L 288/56
            
         KOMISIJOS ĮGYVENDINIMO SPRENDIMAS (ES) 2016/1878
   2016 m. spalio 21 d.
   kuriuo nustatoma, kad pagal Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, bananų importo stabilizavimo priemonę nustatyto lengvatinio muito laikinas taikymo nutraukimas Gvatemalos kilmės importuojamiems bananams 2016 m. yra netinkamas
   EUROPOS KOMISIJA,
   atsižvelgdama į Europos Sąjungos sutartį ir Sutartį dėl Europos Sąjungos veikimo,
   atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 20/2013, kuriuo įgyvendinama Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, dvišalė apsaugos sąlyga ir bananų importo stabilizavimo priemonė (1), ypač į jo 15 straipsnį,
   kadangi:
   
               (1)
            
            
               bananų importo stabilizavimo priemonė nustatyta Susitarime, kuriuo steigiama Europos Sąjungos bei jos valstybių narių ir Centrinės Amerikos asociacija, kuris Centrinės Amerikos šalims pradėtas laikinai taikyti 2013 m. (vėliausiai – Gvatemaloje: 2013 m. gruodžio 1 d.);
            
         
               (2)
            
            
               pagal šią priemonę ir vadovaujantis Reglamento (ES) Nr. 20/2013 15 straipsnio 2 dalimi, jeigu viršijama nustatyta ribinė šviežių bananų (2012 m. sausio 1 d. Europos Sąjungos kombinuotosios nomenklatūros 0803 90 10 pozicija) importo iš vienos iš susijusių šalių apimtis, Komisija priima įgyvendinimo aktą, kuriuo ji gali arba laikinai nutraukti lengvatinio muito taikymą iš tos šalies importuojamiems bananams, arba nustatyti, kad toks nutraukimas yra netinkamas;
            
         
               (3)
            
            
               Komisija sprendimą priima pagal Europos Parlamento ir Tarybos reglamento (ES) Nr. 182/2011 (2) 8 straipsnį kartu su to reglamento 4 straipsniu;
            
         
               (4)
            
            
               Gvatemalos kilmės šviežių bananų importo į Europos Sąjungą apimtis 2016 m. rugsėjo 15 d. viršijo minėtame susitarime nustatytą ribinę vertę (65 000 metrinių tonų);
            
         
               (5)
            
            
               todėl pagal Reglamento (ES) Nr. 20/2013 15 straipsnio 3 dalį Komisija atsižvelgė į atitinkamo importo poveikį Sąjungos bananų rinkos padėčiai, kad nuspręstų, ar lengvatinio muito taikymas turėtų būti nutrauktas. Šiuo tikslu Komisija išnagrinėjo atitinkamo importo poveikį Sąjungos kainų lygiui, importo iš kitų šaltinių pokyčius ir bendrą Sąjungos šviežių bananų rinkos stabilumą;
            
         
               (6)
            
            
               kai šviežių bananų importas iš Gvatemalos viršijo 2016 m. nustatytą ribinę vertę, jis sudarė 3,4 % viso šviežių bananų, kuriems taikoma bananų importo stabilizavimo priemonė, importo į Europos Sąjungą. Be to, Gvatemalai teko tik 2 % viso šviežių bananų importo į Europos Sąjungą 2016 m. sausio – birželio mėn. Remiantis importo prognozėmis iki 2016 m. pabaigos ir atsižvelgiant į 2016 m. mėnesinio importo raidą iki šiol, mažai tikėtina, kad bananų importas iš Gvatemalos viršytų 4 % viso importo per visus 2016 m., t. y. metinė importo iš Gvatemalos apimtis atitiktų 2015 m. apimtį;
            
         
               (7)
            
            
               importo iš Gvatemalos kaina per 2016 m. pirmuosius 6 mėnesius siekė vidutiniškai 600 EUR/t, t. y. ji buvo 1 % mažesnė nei vidutinės kito šviežių bananų importo į ES kainos;
            
         
               (8)
            
            
               šviežių bananų importas iš kitų tradicinių didelių eksportuojančių šalių, su kuriomis ES taip pat yra sudariusi laisvosios prekybos susitarimus, visų pirma, Kolumbijos, Kosta Rikos ir Panamos, iki 2016 m. rugsėjo mėn. iš esmės buvo mažesnis už ribines vertes, kurios tokiam importui nustatytos pagal panašias stabilizavimo priemones. Be to, per pastaruosius ketverius metus šio importo tendencijos ir vieneto vertė buvo panašios. Pavyzdžiui, iš Kolumbijos ir Kosta Rikos importuojamas kiekis 2016 m. rugsėjo mėn. buvo atitinkamai 915 000 t ir 542 000 t mažesnis už tokiam kiekiui nustatytas ribines vertes, o tai yra gerokai daugiau, nei visa ribinė importo iš Gvatemalos apimtis per visus metus (65 000 t);
            
         
               (9)
            
            
               2016 m. rugsėjo mėn. pradžioje Sąjungos rinkoje nenustatyta pastebimų vidutinės didmeninės bananų kainos (945 EUR/t) pokyčių, palyginti su vidutinėmis didmeninėmis geltonųjų bananų kainomis ankstesniais mėnesiais;
            
         
               (10)
            
            
               taigi, nėra požymių, kad nustatytą metinę ribinę importo apimtį viršijanti šviežių bananų importo iš Gvatemalos apimtis veiktų Sąjungos rinkos stabilumą ar turėtų didelio poveikio ES gamintojų padėčiai;
            
         
               (11)
            
            
               galiausiai 2016 m. rugpjūčio mėn. nebuvo pavojaus, kad ES atokiausių regionų gamintojų padėtis labai pablogėtų, arba tokio didelio pablogėjimo požymių;
            
         
               (12)
            
            
               remdamasi minėtu nagrinėjimu Komisija priėjo prie išvados, kad lengvatinio muito taikymo importuojamiems Gvatemalos kilmės bananams nutraukimas yra netinkamas;
            
         
               (13)
            
            
               atsižvelgiant į tai, kad metinė ribinė apimtis yra viršyta jau rugsėjo mėn., net jei visa importo iš Gvatemalos apimtis yra nedidelė ES rinkoje, Komisija vis dėlto toliau vykdys su šiuo importu susijusią įprastą stebėseną,
            
         PRIĖMĖ ŠĮ SPRENDIMĄ:
   1 straipsnis
   Lengvatinio muito Europos Sąjungos kombinuotosios nomenklatūros pozicijai 0803 90 10 priskiriamiems importuojamiems Gvatemalos kilmės šviežiems bananams laikinas taikymo nutraukimas 2016 m. yra netinkamas.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje 2016 m. spalio 21 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 17, 2013 1 19, p. 13.
   
      (2)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).